Smaalenenes Avis og journalistisk håndverk.

Det hender litt for ofte at en journalist fra Smaalenenes Avis og jeg er på samme sted. Det være seg kultur, politikk eller andre hendelser. Når så referatet kommer i avisen lurer jeg ofte på om vi har vært på samme sted.

Denne gangen var det et møte med Trøgstad Historielag og Trøgstad Forts Venner hvor jeg lurte på om vi – journalisten og jeg - hadde vært på samme sted?

På årsmøtet til Trøgstad Historielag ble det vedtatt å gi Trøgstad forts Venner en pengegave i anledning Fortet 100 år. Trøgstad Forts Venner gjør en formidabel jobb for å gjøre historien på fortet tilgjengelig for alle. Dette ville vi som historielag være med. Det er også en viktig del av vår lokalhistorie.

Derfor overrakte vi kr 50 000 til Trøgstad forts Venner. Til min overraskelse sto det i avisen den 30.mars at vi - Trøgstad Historielag- hadde gitt kr 50 000 til opplæring av guider!

Onsdag 19.april hadde hovedkomiteen for jubileet møte med journalist for å fortelle om den store jubileumsuka i juni, uke 24. Det kommer til å skje svært mye den uka. Bl.a. skal fortet være åpent for publikum med foredrag, omvisning og konserter.

Det som står i avisen 22.april er at vi – Trøgstad Historielag - har gitt kr 50 000 til guideopplæring!

Det har da ALDRI vært på tale! Det har aldri vært snakk om betaling til opplæring av guider verken fra Fortets Venner eller fra Historielagets side. Det er da jeg mener at journalisten må gi seg tid til å høre hva som blir sagt, evt. spørre på nytt. Det er aldri galt å spørre for mye for å være sikker på at det blir riktig referert.

Guideopplæringen er noe Fortets Venner tar seg av, og som vi fra Historielaget er med på fordi vi er interessert! Ingen betaler for det!

Jeg vil på det sterkeste beklage det inntrykket leserne og medlemmene av Historielaget har fått, at vi *blar* opp tusenvis av kroner for moro skyld.

Vi støtter Trøgstad Forts Venner for den jobben de gjør med å rehabilitere Trøgstad Fort med dets historie.

Trøgstad Historielag

Ellen Baastad

leder